钦定古今图书集成/明伦汇编/官常典/第536卷 > 金兴旺
## 钦定古今图书集成/明伦汇编/官常典/第536卷 > 金兴旺

按《明外史》本传：“兴旺不详所始。为威武卫指挥佥事，
进同知。洪武元年，大将军达自河南至陕西，请益兵
守潼关，以兴旺副郭子兴守之，进指挥使。明年，攻临
洮，乃移兴旺守凤翔，转军饷。未几，贺宗哲攻凤翔，兴
旺与知府周焕婴城守。敌编荆为大箕，形如半舫，每
箕五人负之攻城，矢石不能入，投槁焚之，辄飏起，乃”
置钩槁中，掷著其隙，火遂炽，敌弃箕走。复为地道薄
城，以矛迎刺，尽毙穴中，攻不已。兴旺与焕谋曰：“彼谓
我援师不至，必不敢出。乘其不意，以兵𢭏之，可惊而
走也。”潜出西北门奋击之，敌少却。会百户王辂自临
洮率降卒东还，即以其众入城共守。敌拔营去，众欲
追之，辂曰：“未败而退，诱我也。”遣骑侦之，至五里坡，伏
果发，还师复围城。众议欲走，兴旺叱曰：“天子以城𢌿
我，宁可去耶？”以辂所将皆新附，虑生变，乃括城中赀
畜积庭中，令众曰：“敌少缓，当大犒新兵。”新兵喜，协力
固守。相持十五日，敌闻庆阳下，乃引去。帝遣使以金
绮劳兴旺等。明年，达入沔州，遣兴旺与张龙由凤翔
入连云栈，合攻兴元，守将降，以兴旺守之，擢大都督
府佥事。蜀将吴友仁寇兴元，城中兵止三千。友仁兵
三万迎敌，面中流矢，拔矢复战，斩数百人，敌益众，乃
敛兵入城。友仁决濠填堑，为必克计。达闻之，令傅友
德以兵三千趋黑龙江，夜袭木槽关，攻斗山。砦人持
十炬，连亘山上。友仁惊遁。兴旺出兵蹑之，坠崖石，死
者无筭。友仁自是气夺。时兴旺威震陇、蜀，而国初诸
都督中论城守功，兴旺外，费子贤为最著云。